A JÖVŐ DÖNTÉSHOZÓI ESÉLYÓRÁKKAL GAZDAGODHATNAK

A Mozgáskorlátozottak Dél-alföldi Regionális Egyesületének a szemléletformálás és a tolerancia erősítése a fő célja.

A szemléletformálás és a tolerancia erősítése a fő célja az Esélyórák című programsorozatnak, melyet a Mozgáskorlátozottak Dél-alföldi Regionális Egyesületénél Czibere Tünde már 2010 óta tart. Kollégájával, Fenesi Balázzsal kiegészülve igyekeznek városunk minden általános és középiskolájába eljutni. Fontosnak tartják megszólítani a gyerekeket, akik a jövő döntéshozóiként talán egy kicsit érzékenyebbek lesznek a mozgássérültek problémáira. Tünde és Balázs, akik kerekesszékben élik mindennapjaikat, saját példájukon keresztül mutatják be a mozgássérültek életét, nehézségeit, lehetőségeit. Az órák, melyeket osztályfőnöki óra keretében tartanak teljesen interaktívak, az előadók azokról a dolgokról beszélnek, melyek érdeklik a gyerekeket. Tavaly nagyon jó kapcsolat alakult ki az Erkel Ferenc Gimnázium tanáraival és diákjaival, ahol szinte minden osztályba sikerült megjelenni a programmal.

– Nagyon fontos, hogy a diákok el tudják fogadni a fogyatékos embereket, és ne nézzenek rájuk másként, hiszen ők is ugyanazokkal a gondokkal, problémákkal találják szemben magukat, mint mindenki más, csak a megoldáshoz vezető út kicsit göröngyösebb. Ha a diákok részt vesznek egy-egy ilyen órán, és csak egy kicsit segítenek a göröngyök elsimításában, akkor az Esélyórák programsorozat elérte célját – mondta Fenesi Balázs.

Mindazon iskolák, osztályok, akik nyitottak a programra, jelenthetik igényüket az egyesület irodájában a Kulcs utca 7. szám alatt, vagy a 361-767-es telefonszámon.

